記夢
作者：陸游
朝代：宋

paragraphs: 夜夢有客短褐袍，示我文章雜詩騷。
措辭磊落格力高，浩如怒風駕秋濤。
起伏奔蹴何其豪，勢盡東注浮千艘。
李白杜甫生不遭，英氣死豈埋蓬蒿。
晚唐諸人戰雖鏖，眼暗頭白真徒勞。
何許老將擁弓刀，遇敵可使空壁逃。
肅然起敬竪髮毛，伏讀百過聲嘈嘈。
惜未終卷雞已號，追寫尚足驚兒曹。